**КАДАСТРЫН ТУХАЙ ХУУЛИЙН ТӨСЛИЙН ҮР НӨЛӨӨГ**

**ҮНЭЛЭХ АЖЛЫН ТАЙЛАН**

**НЭГ.ЕРӨНХИЙ ЗҮЙЛ**

Энэ үнэлгээний ажлын гол зорилго нь Кадастрын тухай хуулийн шинэчилсэн найрууллагын төслийн зүйл, заалтад тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн зүйл, заалтыг ойлгомжтой, хэрэгжих боломжтой байдлаар боловсруулах, улмаар хуулийн төслийн чанарыг сайжруулахад оршино.

Үнэлгээ хийх хуулийн төсөл нь хуульд нэмэлт, өөрчлөлт оруулах байдлаар боловсруулагдсан болно.

Хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө тооцох аргачлал”[[1]](#footnote-1)-д /цаашид “аргачлал” гэх/ заасны дагуу дараах үе шаттайгаар хийлээ.

1.Шалгуур үзүүлэлтийг сонгох

2.Хуулийн төслөөс үр нөлөө тооцох хэсгээ тогтоох

3.Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох

4.Үр дүнг үнэлэх, зөвлөмж өгөх.

**ХОЁР.ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР**

**ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс 5 шалгуур үзүүлэлтийг сонголоо. Үүнд:

1.Зорилгод хүрэх байдал

2.Хүлээн зөвшөөрөгдөх байдал

3.Ойлгомжтой байдал

4.Зардал

5.Харилцан уялдаа зэрэг болно.

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн зорилго нь үзэл баримтлалд тусгасан хуулийн төслийг боловсруулах болсон үндэслэл, шаардлагад нийцсэн эсэх /бүрэн илэрхийлж чадсан эсэх/, хуулийн төслийн үндсэн зорилго нь Монгол Улсын нутаг дэвсгэрт кадастр эрхлэх, бүртгэх, хяналт тавих, түүнтэй холбогдон үүсэх харилцааг зохицуулж байгааг анхаарч, хуулийн төслийн зохицуулалт, арга хэмжээ нь хуулийн төслийн зорилгод хүрэх боломжтой байна уу гэдгийг үнэллээ.

**“Практикт хэрэгжих боломж”** хуулийн төсөл нь анхдагч биш учраас шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэхийг, мөн хэрэгжүүлэх субъект, байгууллага нь хэн байх вэ гэдгийг тогтооход туршилтын ажиллагааг явуулах шаардлагагүй бөгөөд цаг хугацааны боломж хомс байсан тул сонгож аваагүй болно.

**“Хүлээн зөвшөөрөгдөх байдал”** шалгуур үзүүлэлтийн хүрээнд тухайн зохицуулалтад Монгол Улсын иргэн, хуулийн этгээд, төрийн байгууллагын эрх, үүрэг, тэдгээрийн ашиг сонирхол хөндөгдөж байгаа зохицуулалтыг сонгож авсан.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэхийг шалгах үүднээс хамаарах этгээдүүдээс санал авах, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг хийхээр сонголоо.

**“Зардал”** гэсэн шалгуур үзүүлэлтийн хүрээнд хуулийн төсөл нь нэмэлт зардал үүсэхгүй гэж үзсэн бөгөөд тайланг Зардлын тооцооны тайланд дэлгэрэнгүй тусгасан болно.

**“Харилцан уялдаа”** гэсэн шалгуур үзүүлэлтийн хүрээнд хуулийн төслийн зүйл, заалт нь холбогдох бусад хуульд нийцсэн эсэхийг аргачлалд заасан асуултад хариулах байдлаар үнэлгээг хийхээр тооцов.

**ГУРАВ.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ**

**ТОГТООСОН БАЙДАЛ**

Энэ хэсэгт уг хуулийн төслөөс үр нөлөөг нь үнэлэх хэсгээ тогтоож, сонгосон шалгуур үзүүлэлтийн хүрээнд холбогдох зүйл, заалтыг сонгоно. Энэхүү зүйл заалтыг сонгохдоо хууль зүйн хувьд шууд үр дагавар үүсгэж байгаа голлох ач холбогдол бүхий заалтуудыг сонгож авсан. Өөрөөр хэлбэл тухайн төслийн үр нөлөөг үнэлэхдээ цаг хугацаа, зардал хэмнэх үүднээс хуулийн төсөлд голлох ач холбогдол бүхий заалтыг сонгож, тухайн сонгож буй зүйл заалтын үр нөлөөг судална.

**3.1.“Зорилгод хүрэх байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад хуулийн төслийн зорилго, зорилт, зохицуулалтууд нь нийцэж байгаа эсэхэд дүн шинжилгээ хийх үүднээс хуулийн төслийн үзэл баримтлалтай танилцаж, үзэл баримтлал болон хуулийн төслийн зорилго, түүнийг хангахад чиглэсэн зохицуулалтуудыг харьцуулах байдлаар дүн шинжилгээ хийнэ.

Кадастрын тухай хуулийн шинэчилсэн найрууллагын төслийн зорилго нь шаардлага хангахуйц Монгол Улсын нутаг дэвсгэрт кадастр эрхлэх, бүртгэх, хяналт тавих үйл ажиллагаа болон тэдгээртэй холбогдсон бусад харилцааг зохицуулахад оршино. Энэ зорилгод хүрэхийн тулд дараах зорилтуудыг дэвшүүлсэн. Тухайлбал:

* Кадастрын мэдээллийн нэгдсэн сан нь Үндэсний газрын мэдээллийн системийн бүрэлдэхүүн хэсэг байх;
* Монгол Улсад олон зориулалтат кадастр эрхэлсэн байх;
* Газрын нэгдмэл сангийн тооллого нь Газрын нэгдмэл сангийн зураглалд үндэслэсэн бүртгэлтэй байх;
* Эрхийн кадастр нь байрлалд суурилсан бүртгэлийн мэдээллээс бүрддэг байх;
* Кадастрын нэгж талбар нь газрын үнэлгээний зүйл байх;

Иймд Кадастрын тухай хуулийн шинэчилсэн найрууллагын төслөөс дээрх зорилтуудтай холбогдсон, эдгээр зорилтуудыг хангах зорилгоор тусгагдсан зүйл заалтыг сонгон авч “зорилгод хүрэх байдал”-ийн үр нөлөөг нь тооцно. Үүнд:

|  |  |  |
| --- | --- | --- |
| **№** | **Зорилгод хүрэх байдал/ дагалдах зорилтууд** | **Сонгосон зүйл заалт** |
| 1 | Кадастрын мэдээллийн нэгдсэн сан нь Үндэсний газрын мэдээллийн системийн бүрэлдэхүүн хэсэг байх | Хуулийн төслийн  28.1, 28.3, |
| 2 | Монгол Улсад олон зориулалтат кадастр эрхэлсэн байх; | Хуулийн төслийн  5.2, 5.3 |
| 3 | Газрын нэгдмэл сангийн тооллого нь Газрын нэгдмэл сангийн зураглалд үндэслэсэн бүртгэлтэй байх; | Хуулийн төслийн  12.1, 12.2, 12.3 |
| 4 | Эрхийн кадастр нь байрлалд суурилсан бүртгэлийн мэдээллээс бүрддэг байх; | Хуулийн төслийн  19.2, 19.3, 20.1 |
| 5 | Кадастрын нэгж талбар нь газрын үнэлгээний зүйл байх | Хуулийн төслийн  22.3, 22.4 |

**3.2.“Ойлгомжтой байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Ойлгомжтой байдал” гэсэн шалгуур үзүүлэлтийн хүрээнд уг хуулийн төслийн зүйл заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл 12 зүйлтэй/

**3.3.“Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Хүлээн зөвшөөрөгдөх байдал” шалгуур үзүүлэлтийн хүрээнд уг хуулийн төслийг хэрэгжүүлэх байгууллагын үйл ажиллагаанд нийцэж байгаа эсэхийг шалгав.

|  |  |
| --- | --- |
| **Хүлээн зөвшөөрөгдөх байдал** | **Сонгосон зүйл заалт** |
| Кадастрын нэгдсэн сангаас иргэн, хуулийн этгээдэд хуулиар хориглоогүй сангаас бусад мэдээллийг цахимаар нээлтэй болон төлбөртэйгээр байршуулна | Хуулийн төслийн 30.4 |

**3.4.“Харилцан уялдаа” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Харилцан уялдаа” гэсэн шалгуур үзүүлэлтийн хүрээнд уг хуулийн төслийн зүйл заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл 13 зүйлтэй/

**ДӨРӨВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ**

Өмнөх үе шатуудад хуулийн төслийн үр нөлөөг үнэлэх шалгуур үзүүлэлтийг сонгож, үр нөлөөг үнэлэх хэсгээ тогтоосон тул тэдгээрт тохирох шалгах хэрэгслийг дараах байдлаар харуулав:

|  |  |  |  |
| --- | --- | --- | --- |
| **№** | **Шалгуур үзүүлэлт** | **Үр нөлөөг үнэлэх хэсэг** | **Тохирох шалгах хэрэгсэл** |
| 1 | Зорилгод хүрэх байдал | Хуулийн төслийн  28.1, 28.3, 5.2, 5.3, 12.1, 12.2, 12.3, 19.2, 19.3, 20.1, 22.3, 22.4 | Зорилгод дүн шинжилгээ хийх |
| 2 | Практикт хэрэгжих боломж | Хуулийн төслийн  20.6  Хуулийн төслийн  5.3. | Практикт туршилт хийх, практикт тухайн төрлийн харилцаа, чиг үүргийг хэрэгжүүлж буй этгээдээс ярилцлага авах, гарч болох хүндрэлийг судлах. |
| 3 | Ойлгомжтой байдал | Хуулийн төслийг бүхэлд нь тооцно | Ойлгомжтой байдлыг судлах, ингэхдээ Хууль тогтоомжийн тухай хууль болон аргачлалд заасан асуулгаар хуулийн төслийг шалгах. |
| 4 | Хүлээн зөвшөөрөгдөх байдал | Хуулийн төслийн  30.4 | Хүлээн зөвшөөрөгдөх байдлын судалгаа хийх  асуудлын хүрээнд, холбогдох байгууллагуудаас бичгээр санал авах, холбогдох мэргэжилтэнтэй фокус ярилцлага хийх |
| 5 | Зардал | Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлалын дагуу тусад нь тооцно | Зардлын тооцоо хийх |
| 6 | Харилцан уялдаа | Хуулийн төслийг бүхэлд нь тооцно | Хуулийн төслийн уялдаа холбоог Хууль тогтоомжийн тухай хууль болон аргачлалд заасан асуулгуудаар шалгах |

Дээрх урьдчилан сонгосон шалгуур үзүүлэлтэд тохирсон шалгах хэрэгслийн дагуу хуулийн төслийн үр нөлөөг дараах байдлаар үнэллээ:

**4.1.“Зорилгод хүрэх байдал” шалгуур үзүүлэлтээр үнэлсэн байдал**

|  |
| --- |
| Кадастрын мэдээллийн нэгдсэн сан нь Үндэсний газрын мэдээллийн системийн бүрэлдэхүүн хэсэг байх зорилтын хүрээнд хуулийн төслийн 28.1, 28.3 дугаар зүйл заалтад дүн шинжилгээ хийсэн байдал |

Дээрх зорилгыг хэрэгжүүлэх үүднээс хуулийн төслийн 28 дугаар зүйлийн 28.1-т Кадастрын нэгдсэн сан, түүний өгөгдлийн дизайн, програм хангамж, тоног төхөөрөмж, сүлжээ нь Үндэсний газрын мэдээллийн системийн бүрэлдэхүүн хэсэг байна гэж заасан нь хуулийн төслийн зорилгын Кадастрын мэдээллийн нэгдсэн сан нь Үндэсний газрын мэдээллийн системийн бүрэлдэхүүн хэсэг байх зорилтыг хангаж байна. Мөн хуулийн төслийн 28.3-т Кадастрын нэгдсэн сангийн мэдээллийг цахим хэлбэрээр бүрдүүлэх, хөгжүүлэх боломжтой байна гэж заасан нь хуулийн төслийн зорилгыг бүрэн хангаж байна.

|  |
| --- |
| Монгол Улсад олон зориулалтат кадастр эрхэлсэн байх зорилтын хүрээнд 5.2, 5.3 дэх зүйл заалтад дүн шинжилгээ хийсэн байдал. |

Дээрх зорилгыг хэрэгжүүлэх үүднээс хуулийн төслийн 5 дугаар зүйлийн 5.2-т “Кадастрыг улсын хэмжээнд газрын асуудал эрхэлсэн төрийн захиргааны байгууллага, мужийн хил заагийн дотор тухайн аймаг, нийслэлийн Газрын алба, тойргийн дотор тухайн сумын газрын даамал, дүүргийн Газрын алба тус тус эрхэлнэ”, 5.3-т “Кадастрын тухай хууль тогтоомжийн хэрэгжилтийг зохион байгуулах, кадастр эрхлэх, гүйцэтгэх талаар мэргэжил, арга зүйн зөвлөгөө өгөх, сургалт зохион байгуулах асуудлыг газрын асуудал эрхэлсэн төрийн захиргааны байгууллага хариуцна.” дээрх заалтад тус тус дурдсан “кадастр” гэх нэр томьёог мөн хуулийн төслийн 3.1.1-т “газрын нэгдмэл сангийн зураглал, газрын төлөв байдал чанар, чадавх, үл хөдлөх эд хөрөнгийн эрх, эрхийн хязгаарлалт, дэд талбар, хил зааг, хаяг, байршил, үнэлгээ, төлбөр, татварын мэдээллийг агуулсан олон зориулалтын бүртгэл, түүнийг эрхлэх, хэрэглэгчдэд хүргэх, байнга шинэчлэгддэг мэдээллийн нэгдсэн цогц системийг хэлнэ.“ гэж тодорхойлсон байгаа нь олон зориулалтат кадастр эрхэлсэн байх зорилтыг хангаж байна.

|  |
| --- |
| Газрын нэгдмэл сангийн тооллого нь Газрын нэгдмэл сангийн зураглалд үндэслэсэн байх зорилгын хүрээнд 12.1, 12.2, 12.3 заалтуудад шинжилгээ хийсэн байдал |

Хуулийн төслийн 12.1-т “Газрын нэгдмэл сангийн тооллогыг газрын нэгдмэл сангийн үндсэн болон дэлгэрэнгүй ангиллын дагуу зураглал, бичлэг үйлдэж, тэдгээрийн байршил, талбайн хэмжээг тодорхойлох замаар явуулж, газрын нэгдмэл сангийн мэдээллийн санг бүрдүүлнэ.” 12-2-т “Газрын нэгдмэл сангийн мэдээллийн санг газрын эрх олгосноос үл хамааран засаг захиргаа, нутаг дэвсгэрийн нэгж тус бүрээр газрын нэгдмэл сангийн үндсэн болон дэлгэрэнгүй ангиллын дагуу хөтөлнө.”, 12.3-т Газрын нэгдмэл санд гарч буй өөрчлөлт бүрийг кадастрын нэгдсэн санд бүртгэж баталгаажуулна.” гэж заасан байгаа нь газрын нэгдмэл сангийн үндсэн болон дэлгэрэнгүй ангиллын дагуу зураглал үйлдэж, байршил талбайн хэмжээг тодорхойлсны үндсэн дээр засаг захиргаа, нутаг дэвсгэрийн нэгж тус бүрээр Газрын нэгдсэн сангийн мэдээллийн санг үүсгэж, өөчлөлтийг Кадастын нэгдсэн санд бүртгэж баталгаажуулж байгаа нь зорилгод нийцэж байна.

|  |
| --- |
| Эрхийн кадастр нь байрлалд суурилсан бүртгэлийн мэдээллээс бүрддэг байх зорилгын хүрээнд 19.2, 19.3, 20.1 заалтуудад шинжилгээ хийсэн байдал |

Хуулийн төслийн 19.1-т “Нэгж талбар нь эрхийн кадастрын суурь байна” гэж заасан бөгөөд энэхүү заалтад дурдсан “нэгж талбар” нь хуулийн төслийн 9.2, 19.3, 20.1 заалтуудад дурдсан нэгж талбарт тавигдах шаардлагуудыг тусгасан байгаа нь, мөн 20.3-т заасан мэдээллий, эрхийн кадастр агуулж байгаа нь зорилгод бүрэн нийцэж байна.

|  |
| --- |
| Кадастрын нэгж талбар газрын үнэлгээний зүйл байх зорилгын хүрээнд 22.3, 22,4 заалтуудад шинжилгээ хийсэн байдал |

Хуулийн төслийн 22 дугаар зүйлийн 22.3-т “Ерөнхий үнэлгээг газрын төлбөр, татварын зорилгоор суурь үнэ тогтооход, нэг бүрчилсэн үнэлгээг бусад зорилгоор зах зээлийн үнэ цэнэ тогтооход ашиглана.”, 22.4-т “Нэг бүрчилсэн үнэлгээг газрын шинж байдал, онцлог, зориулалтыг харгалзан үнэлгээний олон улсын болон үндэсний стандарт, Хөрөнгийн үнэлгээний тухай хууль болон энэ хуулийн 22.7-д заасан аргачлалын дагуу хийнэ.” гэж заасан байгаа нь газрын үнэлгээг зорилгоос нь хамааран ерөнхий болон нэг бүрчлэн үнэлгээ гэсэн 2 төрөлд хуваахаар заасан бөгөөд газрын үнэлгээний обьект нь хуулийн төслийн 22.1-т “Кадастрын нэгж талбар бүр нь газрын үнэлгээний объект болно.” гэж заасан нь зорилгод нийцэж байна.

**4.2.“Хүлээн зөвшөөрөгдөх байдал” шалгуур үзүүлэлтийн хүрээнд үнэлсэн байдал**

|  |
| --- |
| Хуулийн төслийн 30 дугаар зүйлийн 30.4-т шинжилгээ хийсэн байдал |

Төрийн байгууллагаас иргэн, хуулийн этгээдэд мэдээлэл өгөхдөө холбогдох хуулийг дагаж мөрддөг. Мэдээллийн ил тод байдал ба мэдээлэл авах эрхийн тухай хуулийн 5 дугаар зүйлийн 5.1-т мэдээллийг ил тод байдал ба мэдээлэл авах эрхийг хангах үйл ажиллагаанд баримтлах зарчмын нэг болох хуулийн дагуу нууцад хамааруулснаас бусад бүх мэдээлэл нээлттэй байх гэж заасан бөгөөд хуулийн төслийн 30.4-т “хуулиар хориглоогүй сангаас бусад мэдээллийг цахимаар нээлттэй болон төлбөртэйгээр байршуулна” гэж заасан нь зорилтыг хангаж байна.

**4.3.“Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ:**

Энэ шалгуур үзүүлэлтийн хүрээнд төсөлд холбогдох байгууллагаас тусгайлан санал ирээгүй бөгөөд Хууль тогтоомжийн тухай хуулийн 29 дүгээр зүйлд заасан “Хуулийн төслийн эх бичвэрийн агуулгад тавих нийтлэг шаардлага”, 30 дугаар зүйлд заасан “Хуулийн төслийн хэл зүй, найруулгад тавих нийлтэг шаардлага хангасан эсэх” мөн Хууль тогтоомжийн төсөл боловсруулах аргачлалыг баримталсан эсэхийг судалж үнэллээ.

Дээрх байдлаар хуулийн төслийн ойлгомжтой байдлыг үнэлэхэд хуулийн төсөл нь нийтлэг байдлаараа хуулийн төслийн эх бичвэрийн агуулгад тавих нийтлэг шаардлага, хуулийн төслийн хэл зүй, найруулгад тавих нийтлэг шаардлагыг хангасан байна.

**4.4.“Харилцан уялдаа” шалгуур үзүүлэлтийн хүрээнд үнэлсэн байдал**

“Хуулийн төслийн уялдаа холбоог шалгах” гэсэн шалгах хэрэгслээр хуулийн давхардал, хийдэл, зөрчлийг судлан, хуулийн төслийн дотоод болон бусад хуультай уялдах уялдаа холбоог сайжруулах юм. Түүнчлэн хууль тогтоомжийн төслийн үр нөлөөг үнэлэх аргачлалд заасан дараахь асуудлыг тодорхойлох байдлаар хуулийн төслийн харилцан уялдаатай байдлыг үнэллээ.

|  |  |
| --- | --- |
| **Аргачлалд заасан асуулт** | **Хуулийн төслийг үнэлсэн байдал** |
| Хуулийн төслийн зохицуулалт нь тухайн хуулийн зорилттой нийцэж байгаа эсэх | Хуулийн төслийн тодорхой зорилтуудыг дэвшүүлэн тэдгээр зорилтуудад хүрэх шууд утга бүхий заалтуудыг нэмэлтээр оруулсан тул зорилтдоо хүрсэн гэж үзлээ. |
| Хуулийн төслийн нэр тухайн харилцаанд хамаарах хууль мөн эсэх | Тийм |
| Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Хуулийн төслийн 3 дугаар зүйлийн 3.1.8-д “кадастрын нэгдсэн сан гэж газрын нэгдмэл сангийн тооллого, газрын төлөв байдал, чанар, чадавх, газрын эрхийн кадастрын бүртгэл, хаяг болон газрын үнэлгээ, татвар, төлбөрийн бүртгэлийн өгөгдөл бүхий мэдээллийн санг” хэлнэ гэж тодорхойлсон бөгөөд энэ мэт 22 тодохойлсон нэр томъёог тусгасан байдаг. Хуулийн төслийн 4 дүгээр зүйлийн 4.3-т тусгагдсанаар Кадастрын үйл ажиллагааны баримтлах зарчмын нэг нь Кадастрын нэгдсэн санд суурилсан байх гэсэн байгаа нь дээрх кадастрын нэгдсэн сан гэх тодорхойлолттой нийцэж байна |
| Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байгаа эсэх | Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байна. |
| Хуулийн төслийн зүйл заалт нь тухайн хуулийн төслийн болон бусад хуулийн заалттай давхардсан эсэх | Хуулийн төслийн зүйл заалт нь тухайн хуулийн төслийн болон бусад хуулийн заалттай давхардсан зүйл тогтоогдоогүй |
| Хуулийн төслийг хэрэгжүүлэх этгээдийг тодорхой тусгасан эсэх | Хуулийн төслийг хэрэгжүүлэх этгээдийг тодорхой тусгасан байна |
| Хуулийн төсөлд байх шаардлагатай зохицуулалтыг орхигдуулсан эсэх | Хуулийн төсөлд байх шаардлагатай зохицуулалтыг орхигдуулсан зүйл тогтоогдоогүй |
| Хуулийн төсөлд Төрийн байгууллагын гүйцэтгэх чиг үүргийг давхардуулан тусгасан эсэх | Хуулийн төсөлд Төрийн байгууллагын гүйцэтгэх чиг үүргийг давхардуулан тусгасан зүйл тогтоогдоогүй |
| Татварын хуулиас бусад хуулийн төсөлд албан татвар, төлбөр хураамж тогтоосон эсэх | Хуулийн төсөлд албан татвар, төлбөр хураамж тогтоосон тухай ямар нэгэн зүйл заалт тусгаагүй байна |
| Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгаж байгаа эсэх | Хуулийн төсөлд тусгай зөвшөөрөлтэй холбоотой зохицуулалтын талаар тусгагдаагүй байна |
| Хуулийн төслийн зүйл, заалт нь жендерийн эрх тэгш байдлыг хангасан эсэх | Хуулийн төсөлд жендерийн эрх тэгш байдал хөндөгдөөгүй |
| Шударга бус өрсөлдөөнийг бий болгоход чиглэгдсэн заалт тусгагдсан эсэх | Шударга бус өрсөлдөөнийг бий болгоход чиглэгдсэн заалт тусгагдаагүй |
| Хуулийн төсөлд авилга, хүнд суртлыг бий болгоход чиглэсэн заалт тусгагдсан эсэх | Хуулийн төсөлд авилга, хүнд суртлыг бий болгоход чиглэсэн заалт тусгагдаагүй |
| Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх | Хуулийн төслийн 38 дугаар зүйлийн 38.1-т “Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.”, 38.2-т “Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.” гэж тусгасан. Уг заалттай холбоотой ямар нэгэн тодорхойгүй зүйл тогтоогдоогүй |

**ТАВ.ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

**5.1.Дүгнэлт, зөвлөмж**

Хуулийн төслийн үр нөлөөг үнэлэхдээ шалгуур үзүүлэлт бүрээр дараах байдлаар үнэлж дүгнэлээ. Энэхүү хуулийн төсөлд Хууль тогтоомжийн хэрэгцээ, шаардлагыг урьдчилан тандан судлах аргачлалын дагуу холбогдох судалгаа хийгдсэн тул энэхүү судалгааны дүгнэлт, хуулийн төслийн үзэл баримтлалд нийцүүлэн хуулийн төслийг боловсруулах шаардлагатай.

**Зорилгод хүрэх байдал шалгуур үзүүлэлтийн хүрээнд:**

Хуулийн төслийн зорилго, үзэл баримтлалаас дөрвөн төрлийн зорилгыг тодорхойлж, эдгээр зорилгод хуулийн төслийн зүйл заалт хэрхэн нийцэж байгаад үнэлгээ хийсэн. Үнэлгээний дагуу хуулийн төслийн зорилго нь төслийг боловсруулах болсон хэрэгцээ шаардлага, үндэслэлүүдтэй нийцэж байгаа болон үзэл баримтлалаар тодорхойлсон зорилгыг бүрэн илэрхийлж чадсан гэж үзэж байна.

Кадастрын тухай хуулийн зорилт нь Монгол Улсын нутаг дэвсгэрт кадастр эрхлэх, бүртгэх хяналт тавих үйл ажиллагаа болон тэдгээртэй холбогдсон бусад харилцааг зохицуулахыг зорьсон бөгөөд уг зорилгын хүрээнд хуулийн төслийн 5.3, 7.1, 7.2, 7.3, 31.1, 15.6, 17.5, 7.3.9, 7.3.13 дугаар зүйлд тус тус зохицуулж өгсөн нь хуулийн төслийн зорилгод нийцсэн, зорилгодоо хүрэх байдал нь эерэг байна.

**Ойлгомжтой байдал шалгуур үзүүлэлтийн хүрээнд:**

Хуулийн төслийн ойлгомжтой байдлыг Хууль тогтоомжийн тухай хуулийн 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлага хангасан эсэх, мөн Хууль тогтоомжийн төсөл боловсруулах аргачлалыг баримталсан эсэхийг судалсан.

**Хүлээн зөвшөөрөгдөх байдал шалгуур үзүүлэлтийн хүрээнд:**

Төрийн байгууллагаас иргэн, хуулийн этгээдэд мэдээлэл өгөхдөө холбогдох хуулийг дагаж мөрддөг. Мэдээллийн ил тод байдал ба мэдээлэл авах эрхийн тухай хуулийн 5 дугаар зүйлийн 5.1-ийн заалт нь хуулийн төслийн 30.4-т “хуулиар хориглоогүй сангаас бусад мэдээллийг цахимаар нээлттэй болон төлбөртэйгээр байршуулна” гэж заалттай нийцэж байгаа нь эерэг байна.

**Харилцан уялдаа” шалгуур үзүүлэлтийн хүрээнд:**

Хууль тогтоомжийн төслийн үр нөлөөг үнэлэх аргачлалд заасан асуудлыг тодорхойлох байдлаар хуулийн төслийн харилцан уялдаатай байдлыг үнэллэхэд эерэг байна.

---o0o---

1. Засгийн газрын 2016 оны 59 дүгээр тогтоолын 3 дугаар хавсралтаар баталсан [↑](#footnote-ref-1)